CIVIS Label: Apel pentru proiecte menite să sprijine inițiativele civice

Ca în fiecare an, Universitatea Civică Europeană CIVIS oferă comunității sale academice – studenți, cadre didactice, cercetători și personal administrativ – oportunitatea de a propune inițiative, noi sau aflate deja în desfășurare, care să vină în întâmpinarea valorilor și scopurilor civice asumate de Alianța CIVIS prin dezvoltarea unor activități de responsabilitate civică în cadrul consorțiului.
Propunerile trebuie trimise prin intermediul formularului online, aici. Aplicațiile vor fi evaluate trimestrial (la fiecare patru luni), cu o primă evaluare a propunerilor planificată pentru 30 septembrie 2021.
Scopul acestui apel este de a sprijini inițiativele civice să crească coeziunea socială și solidaritatea în cadrul comunității CIVIS atât la nivel local, cât și la nivel global. Propunerile selectate vor primi certificarea CIVIS (CIVIS Label) și vor fi eligibile și pentru Premiul CIVIS.
Vor fi apreciate în mod deosebit acele propuneri care vizează provocările asumate de CIVIS în directă legătură cu Scopurile de Dezvoltare Sustenabilă ale ONU și care preconizează fie implicarea unor organizații nonguvernamentale și a unor parteneri externi din zonele africană și mediteraneană, fie conectarea proiectului la scopuri de dezvoltarea locală și regională.
Posibile subiecte pentru propuneri
· Schimbări climatice
· [bookmark: _GoBack]Educație incluzivă și de calitate
· Egalitate de gen
· Pace, justiție și instituții puternice
· Orașe sustenabile, comunități și energie curată
· Drepturile omului
· Reducerea inegalităților
· Energie verde
· Sănătate și stare de bine
Mai multe detalii despre procesul de înscriere și evaluare, precum și un ghid de completare a aplicației online pot fi accesate aici.

Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.

